"तुम किस मामले में आये हो ?" एक वार्डर ने पूछा. मैं और रामसहाय एक साथ खड़े थे. "हम सियासी कैदी हैं", मैंने जवाब दिया. वार्डर ने जा कर हमारे कागज़ देखे और आ कर कहा, "छः माह सख्त कैद. सियासी कैदी के बारे में तो कुछ नहीं लिखा है." पहले सवाल के साथ उसने कपड़ों पर हाथ फेर कर हमारी तलाशी ली थी. मेरी जेब में सिगरेटकेस में कुछ सिगरटें थीं और एक दियासलाई की डिब्बी. हम सियासी कैदी हैं यह सुन कर पहले उसने दियासलाई छोड़ दी थी, "ले जाने की इज़ाजत तो नहीं है लेकिन सियासी कैदी हो, तो हम लोगों को ***** है." अब उसने जेब से दियासलाई निकाल कर खुद रख ली.